Kas  me tõesti eeldame, et niimoodi võib vabalt edasi minna? Mina ei usu. Meie kultuuriruumis on vaimsed väärtused ebamugav teema. Päris eitada neid ei kõlba, aga heatahtlikult üleolev iroonia kuulub hea tooni juurde. Vaimsuse praktiseerimine kaugendab inimest ühiskondlikust masinavärgist ja majanduskasvust. Selle süstemaatilist praktiseerimist sootsium heaks kiita ei saa. Eskapistlikud tendentsid segavad ja ärritavad. Eskapist on põgenik, taganeja, kõrvale hiilija, reetur, alistuja, autist ja luuser. Liikumine  aga paistab pagemisena ainult ühest suunast vaadates. Eemaldudes näivast, võib liikuda olemusliku suunas. Süüviv eralduja on kultuuriruumi kõige ootamatum ja dünaamilisem tegelane. Autist, kes vaatab mujale kui ühiskondlik surve käsib, on iidne tark, on vihmauss, kes sõelub sõnnikut teistsuguse olemasolemise võrsumiseks.